A másik ok a kormánynak a társadalmi nemre, vagyis a genderre vonatkozó megállapítás.

Napirend előtt szólalt fel a parlament hétfői ülésén Gurmai Zita, az MSZP politikusa. A szocialista képviselő a nők elleni erőszakról szóló Isztambuli Egyezmény ratifikálását sürgette, és választ várt a kormány ezzel kapcsolatos álláspontjára.

Völner Pál, az igazságügyi tárca parlamenti államtitkára úgy reagált: fontosnak tartják a nők tiszteletét, határozottan elutasítják a nők elleni erőszakot, a kormány pedig sok esetben az egyezményben foglalt elvárásokat meghaladó mértékben védelmezi az áldozatokat.

Az egyezménynek van azonban két olyan pontja, amely a kormány által elfogadhatatlan elemeket akar a magyar jogrend részévé tenni: az egyik a menekültüggyel foglalkozó fejezet, a másik a társadalmi nem fogalmára vonatkozó passzus.

Amíg ezek nem tisztázódnak, nem kerülhet sor az egyezmény ratifikációjára - mondta. Gurmai Zita nem fogadta el a választ, ellentétben a parlamenttel, amely 109 igen szavazattal, 31 nem ellenében, 1 tartózkodás mellett elfogadta.